| ***Администрация на Министерския съвет*** | **Наръчник за изпълнение на**  **Програма „Техническа помощ” 2021 - 2027** | ***Приложение VIII-T01*** |
| --- | --- | --- |
| ***Дирекция***  ***„Добро управление”*** | **Методология за идентифициране и оценка на риска при управлението на ПТП** | |
| Вариант на документа: 2 | Одобрен от: Ръководителя на Управляващия орган на  Програма „Техническа помощ“” | Дата: 06.02.2026 г. |

**МЕТОДОЛОГИЯ ЗА ИДЕНТИФИЦИРАНЕ И ОЦЕНКА НА РИСКА ПРИ УПРАВЛЕНИЕТО НА ПРОГРАМА „ТЕХНИЧЕСКА ПОМОЩ”**

По своята същност управлението на риска представлява съвкупност от процеси по идентифициране, оценка и контрол на риска, чрез които се осигурява изпълнението на целите на съответната организация и се постига ефективно управление.

Управлението на риска е част от системата за управление и контрол. Целта на управлението е да открие рисковете, поставящи под съмнение доброто функциониране на организацията, да ги оцени и да намали критичните рискове. Доброто управление и поемане на риск се разглежда като предпоставка за постигането на устойчиво подобряване на дейността на организацията.

„**Риск”** е събитие, което ще повлияе върху постигането на целите на организацията. Рискът се измерва с неговия ефект и с вероятността от настъпването му (§ 1, т. 5 от Закона за финансовото управление и контрол в публичния сектор).

Международният стандарт за управление на риска - ISO 31000:2009 съдържа по-обща дефиниция за риск, която съответства на ЗФУКПС: *„Риск е ефектът на несигурност по отношение на цели.”[[1]](#footnote-1)*

Според цитирания стандарт рисковете се характеризират с потенциални събития и последствия или тяхната комбинация. Също така могат да бъдат изразени чрез комбинация от въздействието на дадено събитие и вероятността то да се случи. Несигурността е състояние на недостиг на информация за събитие, последствията от него и вероятността то да се случи.

Настоящата методология за идентифициране и оценка на риска е елемент от системите за управление и контрол на Програма „Техническа помощ” (ПТП) и е насочена към постигане на целите, заложени в оперативната програма и в частност към подобряване дейността на Управляващия орган (УО) – дирекция „Добро управление” в Администрацията на Министерския съвет. В настоящата методология са отразени и препоръките на *Насоките на ЕК за оценка на риска от измами и ефективни и пропорционални мерки за борба с измамите* (EGESIF\_14-0021-00 от 16/06/2014) – по-долу „*Насоките на ЕК*“.

Като част от системата за управление и контрол на ПТП, дейността по идентифициране, оценка и управление на риска, вкл. риска от измами, е постоянен процес и е отговорност на ръководството на УО. Тази дейност допринася за увеличаване на ефективността на управлението на ПТП. Чрез дейността по идентифициране, оценка и управление на риска се определят областите, в които системата за управление и контрол работи най-ефективно, както и областите, където системата не работи. Тази дейност представлява и средство за вземане на стратегически решения.

**Етапи от дейността по идентифициране, оценка и управление на риска**

В общия случай дейностите по идентифициране, оценка и управление на риска преминават през следните етапи:

* Установяване на контекста – определяне на целите и средата, в която организацията се стреми да ги постигне, организационната среда (структура, процеси, стратегия), както и самата организация на дейностите по управление на риска;
* Идентифициране на рисковете – причини и източници на риск, сфери на въздействие, събития (включително техните причини и последствия);
* Анализ на рисковете –анализ на идентифицираните рискове и техните параметри, който да осигури база за оценка на риска;
* Оценка на рисковете – сравнение на нивото на риск, с критериите за оценка на рисковете т.е. дали да се предприемат действия по отношение на конкретните рискове;
* Третиране на рисковете съгласно избраната стратегия за конкретните рискове - подготовка и изпълнение на планове за управление на риска
* Наблюдение и оценка на процесите – наблюдението и оценката са планирана част от процеса на управление на риска
* Комуникация и консултиране – процесът на комуникация и консултиране с външни и вътрешни заинтересовани страни следва да бъде непрекъснат и да обхваща всички етапи



**Цикъл на риска**, Източник: ISO 31000:2009

Дейностите на УО на ПТП по отношение на оценката и управлението на риска могат да се разделят както следва:

I. Оценка на рисковете:

Стъпка 1: Установяване на контекста

Стъпка 2: Идентифициране на рисковете

Стъпка 3: Анализ на риска

Стъпка 4: Оценка на риска

II. Третиране на риска

III. Контрол на риска и наблюдение на процеса по ограничаване на риска

# Дейност 1 – Оценка на риска

Тази дейност се извършва от Работната група (РГ) по оценка на риска, за да се установят съществуващите и потенциалните рискове, в това число рисковете от измами, застрашаващи постигането на целите, поставени от УО по ПТП. Ръководителят на Управляващия орган/секретарят на РГ инициира провеждането на годишната среща на РГ по оценка на риска, на която се определят отговорните лица по отделни рискови области – т.нар. оценители на риска. РГ за оценка на риска изпълнява дейността си съгласно *Правилата за организацията и дейността на РГ за оценка на риска в УО по ПТП (Приложение VIII-П04).*

Съставът на работната група включва:

* председател;
* заместник-председател;
* членове (оценители) – служители на дирекцията.

При необходимост (например в случай, че се изисква специфична експертиза или човешките ресурси са недостатъчни за качествено извършване на оценката) могат да бъдат канени външни оценители и други експерти по решение на председателя на Работната група.

За оценители на риска се определят служители от трите отдела на дирекцията, които притежават различна професионална компетентност съобразно различните рискови области, за които отговарят. Годишната среща на РГ по оценка на риска се провежда веднъж годишно през четвъртото тримесечие.

Определени рискове могат да бъдат преглеждани по-често, в зависимост от тяхната специфика или особена значимост. Някои рискове могат да изискват и ежедневен преглед. При възникване на внезапни събития Планът за управление на риска може да се разглежда извънредно, без да се чака редовният преглед.

При идентифициране на нововъзникнали рискове или при промяна на идентифицираните рискове, включително промяна: в тяхната оценка, възможните реакции спрямо идентифицираните рискове, срокове, отговорници, Планът за управление на риска се актуализира. В 14 (четиринадесет) дневен срок актуализираният План за управление на риска се изпраща на председателя и на секретаря на постоянната работна група за управление на риска в администрацията на Министерския съвет.

Целта на процеса по мониторинг и докладване е да наблюдава дали вероятността и влиянието на идентифицираните рискове се променят, да дава увереност, че процесът на управление на риска остава ефективен във времето и че са предприети необходимите действия за намаляване на риска до приемливо ниво.

По преценка на УО дейността по оценяване на риска може да се възложи на външен изпълнител с изключение на оценяването на рисковете от измами, което се извършва от Работната група по оценка на риска. В случай на възлагане на оценката на риска на външен изпълнител, той трябва да следва основните принципи и стъпки, заложени в настоящата методология и съответния договор. Рисковете се анализират от екипа ключови и краткосрочни експерти на изпълнителя по настоящата методология. Изпълнителят представя оценката на Работната група по оценка на риска за одобрение. В такъв случай УО контролира процеса и чрез Работната група одобрява направената оценка и предложените действия за управление на риска.

## Стъпка 1. Установяване на контекста

Преди провеждането на годишната среща на РГ по оценка на риска следва да бъде извършен преглед, а при необходимост – и ревизиране на целите на УО за следващата година. За цели се използват функциите на УО по регламент, които са заложени и в Устройствения правилник на Министерския съвет и на неговата администрация. По преценка за целите на доброто управление могат да се добавят цели. Това определя рамката, в която се реализират дейностите и съответно могат да се реализират рисковете. Тази дейност следва да се извърши от ръководството на УО – Ръководителя на УО и началниците на отдели. Прави се преглед на външната среда, в която трябва да бъдат постигнати целите. Също така се обсъждат евентуални промени в организационната структура и организацията на дейностите по управление на риска. Когато оценката на риска е възложена на външен изпълнител, негови представители участват в заседанията и подпомагат дейността по установяване на контекста.

## Стъпка 2. Идентифициране на рисковете

Идентифицирането на рисковете представлява процеса по определяне на източниците на риск, влиянието на евентуалното въздействие, потенциалните причини и следствия от различни събития, които могат да окажат влияние върху изпълнението на програмата. Целта е да се състави изчерпателен списък на рисковете, вкл. рисковете от измами, които да бъдат анализирани и оценени.

Идентифицирането на рисковете се извършва от Работната група. При процеса на идентифициране на рисковете се вземат предвид констатациите, направени по време на извършени външни и вътрешни одити, оценки и други анализи.

Могат да се обособят три основни категории рискове на базата на вида на нежеланите последствия от потенциалното им възникване:

* физическо неизпълнение/забавяне на ниво проекти/програма;
* финансово неизпълнение/забавяне на ниво проекти/програма;
* неспазване на процедури и регулации (напр. възникване на нередности, липса на одитна следа и т.н.)

Трите категории до голяма степен са взаимосвързани, особено физическото и финансовото неизпълнение. Категоризирането на рисковете подпомага анализирането им и насочва вниманието към конкретни мерки.

Според **източника** рисковете могат да бъдат разделени на следните групи:

* външни рискове – това са рискове, свързани с външни за УО обстоятелства, които са извън сферата на контрол на УО и съответно УО може да предприема единствено реактивни мерки;
* вътрешни рискове – това са рискове, пряко свързани с дейността и функциите на УО, върху които УО може да въздейства и съответно може да предприема проактивни и реактивни мерки.

Според **проявлението** си, рисковете могат да бъдат разделени по следния начин:

* рискове на проектно ниво – влияят се от дейността на УО на проектно ниво и упражняват кумулативно въздействие на програмно ниво;
* рискове на програмно ниво – свързани са с дейността на УО на програмно ниво и не водят непременно до последствия на проектно ниво;

Определянето на обхвата на риска отчита рисковите фактори спрямо елементите на проектния/програмния цикъл: а) Програмиране; б) Разработване на проектни предложения/програмата; в) Подбор на проекти/Предварителна оценка на програмата; г) Сключване на договор/Одобрение на програмата; д) Изпълнение и мониторинг на проекта/програмата; е) Оценка на изпълнението на проекта/програмата, включително и оценка на устойчивостта.

Спрямо обхвата си рисковете могат да се категоризират като:

* частични рискове – имащи отношение към един или повече от елементите на проектния/програмен цикъл;
* цялостни рискове – имащи отношение към целия проектен/програмен цикъл.

Рисковете от измами следва да бъдат идентифицирани в следните ключови процеси:

* подбор на кандидати;
* изпълнение на проектите от бенефициентите, с акцент върху възлагането на обществени поръчки и разходите за труд;
* верифициране на разходите и извършване на плащания.

При идентифицирането и оценката на рисковете от измами, следва да се използва приложеният към *Насоките на ЕК*[[2]](#footnote-2) инструмент, следвайки описаната в Приложение 1 към *Насоките* методика[[3]](#footnote-3) *(Приложение VIII –T05* от Наръчника). Преди провеждане на заседание на Работната група, може да бъде възложена/подготвена предварителна оценка на риска от измами от служители/работни групи, която след това се подлага на разглеждане и одобрение от Работната група. За улеснение на работните групи по оценка на риска от измами, в Приложение 1 към *Насоките на ЕК* са описани предварително определен брой рискове. Всички тези предварително описани рискове следва да бъдат оценени от РГ по оценка на риска, но ако бъдат установени допълнителни рискове, могат да се добавят повече редове.

Стратегическият подход към оценката на риска зависи от идентифицирането на рисковете, отнасящи се до ключовите цели на организацията. Тези рискове се разглеждат и оценяват и така се стига до малко на брой ключови рискове. Идентифицирането на ключовите рискове е важно не само за идентифицирането на най-важните области, към които трябва да се насочи оценката на риска, но и за разпределяне на отговорностите за управление на тези рискове впоследствие.

Като резултат се изготвя Списък на рискове, в който идентифицираните рискове се категоризират по цели, източник, проявление и обхват.

*Таблица 1. Примерен Списък на рисковете[[4]](#footnote-4)*

|  |  |  |  |  |  |  |  |
| --- | --- | --- | --- | --- | --- | --- | --- |
| **Цел** | **Риск** | **Източник** | **Проявление** | **Обхват** | **Вероятност** | **Въздействие** | **Интензитет** |
| Цел 1 | 1.1 | вътрешен | програма | цялостен |  |  |  |
| Цел 2 | 1.2 | външен | проект | частичен |  |  |  |
| Цел х | ... |  |  |  |  |  |  |

Когато има избран външен изпълнител, неговият екип от експерти извършва идентифицирането на риска (с изключение на рисковете от измами, които се идентифицират от Работната група) според описаната методология и предоставя резултатите на Работната група по оценка на риска.

## Стъпка 3. Анализ на риска

Анализът на риска е третата стъпка от годишната среща на Работната група по оценка на риска и се извършва индивидуално от оценителите на базата на изготвения Списък с рискове. Всеки конкретен риск се разглежда отделно. Оценителите от Работната група разглеждат вече идентифицираните рискове и обсъждат мерки за третирането им.

Една от основните цели на анализа е да се определи интензитетът на рисковете с оглед взимането на решение за необходимостта и приоритета на предприемане на мерки за тяхното третиране. Тази информация служи за основа на управленските решения по отношение на рисковете, на които трябва да се обърне внимание (например рисковете с голямо потенциално въздействие и/или рисковете с голяма вероятност от възникване).

Методът, който се прилага за анализ на идентифицираните рисковете, е експертно оценяване на рисковете чрез два фактора:

* **вероятност** от настъпването на риска;
* **въздействие**,което рискът ще окаже при възникване.

Това става по следната таблица, като вероятността и въздействието за всеки отделен риск се оценява по скала от 1 (малко) до 5 (много голямо):

|  |  |  |
| --- | --- | --- |
| **Вероятност** | **Въздействие** | **Оценка** |
| Много голяма вероятност, сигурно събитие (вече се е случило) | Много голямо въздействие | 5 |
| Вероятността е над средното равнище | Въздействието е над средното равнище | 4 |
| Средна вероятност | Средно въздействие | 3 |
| Вероятността е под средното равнище | Въздействието е под средното равнище | 2 |
| Малка вероятност | Незначително въздействие | 1 |

Таблицата по-долу илюстрира Списъка на рисковете и примерни резултати от индивидуалните оценки на рисковете.

*Таблица 2. Примерен Списък на рисковете*

|  |  |  |  |  |  |  |  |
| --- | --- | --- | --- | --- | --- | --- | --- |
| ***Цел*** | ***Риск*** | ***Източник*** | ***Проявление*** | ***Обхват*** | ***Вероят-ност*** | ***Въздейст-вие*** | ***Интензитет*** |
| *Цел 1* | *1.3* | *вътрешен* | *програма* | *цялостен* | *4* | *5* | *20* |
| *1.1* | *външен* | *проект* | *частичен* | *5* | *2* | *10* |
| *1.2* |  |  |  | *2* | *3* | *6* |

При оценяването се взема предвид средна стойност от резултатите на отделните оценители.

Стойностите на „въздействие” и „вероятност” за всички рискове се умножават и се получава **интензитетът на риска**.

Като част от анализа Работната група обсъжда основните методи и мерки за третиране на рискове. Изборът на метод или комбинация от методи за ограничаване на риска е свързан с естеството на съответния риск. Трябва да се има предвид, че не всички рискове могат да бъдат предотвратени. Някои от методите (например приемането на риска) по същността си не предполагат активни действия, а само предвиждане на корективни мерки. Възможни са различни методи за третиране на риска:

Избягване Реорганизиране на процеса или дейността по начин, който да позволи рискът да бъде избегнат като цяло

Намаляване Намалява се вероятността от възникване и/или въздействието на риска

Контролиране Разработване и прилагане на контролни механизми, които да предотвратят, разкрият или коригират рисковите събития и техните последствия

Споделяне Споделяне на риска между партньори или между страните по договорите, заинтересовани страни по Оперативната програма и т.н.

Трансфериране Изнасяне на идентифицирания риск към външна организация

Приемане Когато няма какво да се предприеме в отговор на риска или неговото ограничаване е свързано с повече ресурси, отколкото ще струват неговите последствия, той следва да се приеме, като се предвидят все пак корективни мерки в случай на възникване.

Изборът на най-подходящ метод включва балансиране на необходимите разходи за управление на риска с ефективността, т.е. те да са пропорционални. В много случаи използването само на един метод не е достатъчно за ограничаване на конкретен риск. Често е необходимо да се използва комбинация от методи, които да ограничат риска.

Избраните методи следва да се изпълнят съгласно плана за третиране на конкретния риск. Според методите се определят и конкретни мерки. Примерни мерки могат да бъдат: А*ктуализиране на ръководства и наръчници, Извършване на корекции на подадени проектни предложения, Възлагането на определени дейности, заедно със свързаните с тях отговорности, на външна организация, Провеждане на проверки на място и др.*

При определяне на мерките за третиране на рисковете от Приложение 1 към *Насоките на ЕК* Работната група следва да вземе предвид списъка на **препоръчителните, но не задължителни ограничителни контролни мерки**, предвидени в Приложение 2 към *Насоките на ЕК*. Примерните мерки от инструмента могат да бъдат премахнати от оценителите, ако такива не са налице, и могат да бъдат добавени редове, ако са въведени други допълнителни контролни мерки за противодействие на установения риск. Въведените контролни дейности и процедури минимизират съответните брутни рискове и са организирани по начин, който дава разумна увереност, че целите на ОПДУ ще бъдат постигнати ефикасно и икономично. На практика РГ оценява нетния (остатъчен) риск или този идентифициран риск, чието въздействие или вероятност са вече ограничени със съществуващите контролни дейности. Колкото по-неадекватни и неефективни са контролите, толкова по-висок е остатъчният/нетен риск. След получаване на нетния риск, РГ преценява кои от рисковете следва да включи в Плана за действие/управление на риска.

Когато има избран външен изпълнител, неговият екип от експерти извършва анализа на риска (с изключение на рисковете от измами) според описаната по-горе методология и предоставя резултатите на Работната група. В такъв случай изпълнителят предлага методи и мерки за третиране на риска.

## Стъпка 4. Оценка на риска

В четвъртия етап от работата на годишната среща на Работната група по оценка на риска се извършва следното:

1. Определяне на ниво на толериране на риска, основано на рискови приоритети;
2. Анализ на третирания риск – оценка на остатъчно въздействие и вероятност;
3. Изготвяне на План за управление на риска;
4. Определяне на отговорни отдели/служители за прилагането на Плана за управление на риска;
5. Изготвяне (ако е необходимо) на Планове за ограничаване на всеки от рисковете.

Резултатите от анализа на риска вкл. и на този от измами се предоставят от секретаря на членовете на РГ в табличен вид (вкл. подредени в низходящ ред т.е. от най-висок към най-нисък брутен/нетен риск) и/или чрез графика, изготвена на базата на таблицата.

*Примерна схема за определяне нивото на риска:*

Определянето на **ниво на толериране на риска** означава поставяне на разграничителна линия между рисковете, които изискват незабавно действие от страна на Управляващия орган, и рисковете, които могат да бъдат поставени под наблюдение. По принцип се взимат средни стойности (оценка 3 на двата фактора (въздействие и вероятност)), като се допуска Работната група да го определи индивидуално към конкретните резултати от оценката. Според определеното ниво на толериране на риска и извършения анализ, част от рисковете се поставят под наблюдение, а останалите се включват в **Плана за управление на риска** и се определят конкретни мерки за третирането им. Във връзка с възприетата политика на нулева толерантност към измамите и корупцията съгласно Политиката за противодействие на измамите, корупцията и конфликта на интереси (*Приложение VI-T01-1* към Наръчника) всички идентифицирани рискове от измами, независимо от определеното ниво на толериране на риска, задължително се включват в Плана за управление на риска.

При определяне на нивото на толериране на риска се използва следната интерпретация на рисковите приоритети:

**ВЪЗДЕЙСТВИЕ**

**ВЕРОЯТНОСТ**

**несистемни**

**критични**

**незначителни**

**системни**

Приоритет 1 **Критични рискове:** това са рисковете, при които и двата фактора (въздействие и вероятност) са оценени със стойност над или равна на 3. Обикновено това е група рискове, които изискват незабавно внимание и подробно разглеждане на дейностите, свързани с управление на риска (напр. подробен преглед на контролните дейности и тяхната адекватност и ефективност). Решението дали е налице критичен риск трябва да бъде взето с оглед на следните съображения:

* наличие на мерки за управление на риска по отношение на критичните рискове;
* достатъчност на наличните мерки;
* нужда от създаване на нови мерки по отношение на нови критични рискове;
* нужда от засилване на мерките за ограничаване на риска, когато се установи недостатъчност;
* нужда от отслабване на мерките за ограничаване на риска, когато е налице свръхконтрол;
* нужда от определяне на срокове и отговорности за активиране на горепосочените точки.

Приоритет 2 **Несистемни рискове:** Това са рискове при които въздействието е над средните стойности (3). Тези рискове трябва да бъдат контролирани преди „системните рискове”, тъй като влиянието им може да бъде значително, въпреки че вероятността да се случат е по-малка, отколкото при критичните рискове. За такива рискове обикновено се вземат допълнителни предпазни мерки.

Приоритет 3 **Системни рискове:** Тези рискове са с голяма вероятност да се случат, но въздействието им е сравнително ниско. За такива рискове обикновено се вземат предпазни мерки. При тях по-скоро трябва да се има предвид ефектът на натрупването (например поредица от малки проблеми с голямо въздействие при натрупване).

Приоритет 4 **Незначителни рискове:** такива са рисковете, при които и двата фактора (въздействие и вероятност) са оценени под 3. Предвид установеното ниво на толериране на риска тези рискове могат да се вземат или да не се вземат под внимание.

В своята *Политика за противодействие на измамите, корупцията и конфликт на интереси (Приложение VI-Т01-1 от Наръчника)* УО е възприел политика за **нулева толерантност към измамите и корупцията** и в тази връзка всички рискове следва да са внимателно наблюдавани и управлявани.

Следващата стъпка е анализирането на ефекта на мерките за третиране на риска и определяне на интензитета на рискове след предприемане на мерките. По този начин се преценява очакваният ефект от предприетите действия. Отново се оценяват вероятността и въздействието за риска, като се отчита към кой от двата показателя е насочена конкретната мярка. След това резултатът се използва, за да се проследи динамиката по отношение на първоначалната таблица:

*Примерна схема за проследяване на ефекта на мерките:*

Рисковете с висока обща оценка след оценка на третирания риск изискват специално внимание от страна на УО (и/или външните изпълнители на оценката/наблюдението на риска).

Крайният резултат от годишната работната среща за риска е **План за управление на риска** и планове за действие (съгласно Приложение 1 към Насоките на ЕК – Приложение VIII –T04 от Наръчника), включващ (когато е приложимо) плановете за ограничаване на отделните рискове, изготвени от отговорните служители. Целта е да бъде документирано и наблюдавано изпълнението на мерки за третиране на рисковете.

*Таблица 3. Примерен План за управление на риска*

|  |  |  |  |  |  |  |  |
| --- | --- | --- | --- | --- | --- | --- | --- |
| № | Цел | Риск | Дейности/ Мерки за третиране на риска | Отговорен отдел/ Отговорни лица | Краен/ Междинен срок | Отчет  (дата/резултат) | Срещнати трудности |
|  |  |  |  |  |  |  |  |

Ако оценката на рисковете е направена от външен изпълнител, той предлага План за управлението на риска, който трябва да бъдe одобрен от УО (чрез свикване на годишна среща на Работната група по оценка на риска). Представители на изпълнителя следва да вземат участие в заседанията на Работната група. Ако Работната група отхвърли предложения от изпълнителя план, УО го връща за ревизиране или извършва самостоятелна оценка на риска по настоящата методология.

На годишната среща на Работната група по оценка на риска се определят отговорните отдели/лица за изпълнение на мерките за ограничаване на рисковете:

* + началниците на отдели определят съответните отговорни лица за прилагане на мерки за третиране по отношение на рисковете;
  + определените отговорни служители за прилагане на ограничаващи риска мерки, следвайки инструкциите на ръководството на Управляващия орган, прилагат предвидените мерки за ограничаване на рисковете в рамките на своето ниво на компетентност. Тези мерки включват следното:
  + конкретни превантивни и/или ограничителни действия за съответния риск;
  + използване на подходящ начин на изпълнение на тези дейности с цел ограничаване на рисковете до предварително определеното от РГ ниво.

# Дейност 2 – Третиране на риска

Служителите, определени за изпълнението на мерки по ограничаване на риска, изпълняват плановете за ограничаване на риска по критичните рискове в конкретните области на планиране в съответствие с конкретната възложена отговорност и в рамките на тяхната компетентност. Изпълняването на плановете за ограничаване на риска включва най-общо:

* + изпълняване на превантивни мерки за съответния риск;
  + извършване на дейности за ограничаване на риска до минималните възможни нива;
  + приемане на риска.

# Дейност 3 – Контрол на риска и наблюдение на процеса по ограничаване на риска

Управлението на риска е постоянен процес. Работната група по оценка на риска провежда редовното си заседание веднъж годишно през четвъртото тримесечие. Отговорните отдели и лица за прилагане на ограничаващи мерки относно риска, както и целият персонал на Управляващия орган участват перманентно в управление на рисковете.

За целите на наблюдението на процеса по ограничаване на рисковете, се предприемат следните мерки:

* + поддържа себаза данни на риска;
  + провежда се шестмесечна среща за наблюдение на рисковете.

**База данни на риска**

Базата данни се състои от следните части:

* + списък с идентифицираните рискове;
  + документи, свързани с анализа на риска;
  + план за действие/управление на риска;
  + планове за ограничаване на рисковете;
  + протоколи от заседанията на Работната група по оценка на риска.

Базата данни на риска се поддържа от секретаря на РГ по оценка на риска, като достъп до нея (в електронен формат) се осигурява за всички ангажирани с оценката на риска служители.

**Шестмесечна среща на Работната група за оценка на риска**

Тези срещи се свикват и ръководят от председателя, заместник-председателя (ако е приложимо) или секретаря на Работната група по оценка на риска. На шестмесечните срещи за наблюдение на риска се извършва преглед на базата данни на риска. Проследява се изпълнението на Плана за управление на риска, плановете за действие (съгласно Приложение 1 към Насоките на ЕК) . Преди всяка шестмесечна среща служителите, отговорни за ограничаването на критичните рискове, актуализират съответните Планове за ограничаване/управление на риска и планове за действие и ги изпращат на председателя и/или секретаря на Работната група в електронен вариант. По време на самите срещи тези служители следва да направят кратко представяне на състоянието на процеса по ограничаване на рисковете, за които те отговарят. Извършва се оценка на ефекта на приложените ограничителни мерки и по отношение на рисковете от измами.

Председателят на Работната група по оценка на риска може по своя преценка да смени отговорните отдели/лица за прилагане на мерките за третиране на отделните рискове. На шестмесечната среща може да се вземе решение за промяна на сроковете, ако това се налага.

При идентифициране на нов риск той се оценява и евентуално се добавя към базата данни на риска, като се определя отговорен служител, който отговаря за прилагането на определените мерки за ограничаването му. Ако оценката на риска е възложена на външен изпълнител, той изготвя предложение за План за управление на риска.

На шестмесечните срещи се извършва и мониторинг на идентифицираните рискове, които са извън плана за управление на риска за текущата година (поставените под наблюдение рискове). При необходимост (например на базата на доклад от вътрешна среща) някои от рисковете могат да бъдат определени като критични, с оглед на което следва да се определи/ят отговорен/ни служител/и, който/които да отговаря/т за прилагането на определените мерки за ограничаването на съответния/ите риск/ове.(включително, може да им бъде възложено да разработят План за ограничаване на риска). Може да се извърши и обратният процес – да бъде понижен интензитетът на някой риск с оглед на променените обстоятелства и/или изпълнените мерки за третиране. В този случай може да се пренасочат ресурси (отговорни за наблюдението служители) към други критични рискове.

Секретарят на Работната група по оценка на риска е отговорен за актуализирането на базата данни на риска.

1. Ефект като отклонение от очакваното – положителен и/или отрицателен, като целите могат да имат различни аспекти (напр. финансови; свързани със здравето, сигурността и околната среда) и могат да бъдат прилагани на различни нива (напр. стратегически, в рамките на организацията, продукт и процес); 2.1, ISO 31000:2009 [↑](#footnote-ref-1)
2. <http://ec.europa.eu/regional_policy/bg/information/publications/guidelines/2014/fraud-risk-assessment-and-effective-and-proportionate-anti-fraud-measures> [↑](#footnote-ref-2)
3. <http://ec.europa.eu/regional_policy/sources/docgener/informat/2014/zips/guidance_fraud_risk_assessment_annex_bg.zip> [↑](#footnote-ref-3)
4. Таблицата е налична и в Excel формат, като приложение към настоящата методология. [↑](#footnote-ref-4)